Uvod

Ovo je izvješće usmjereno na provedbu Programa u području zdravstva 2013. To je bila posljednja godina provedbe drugog Programa u području zdravstva uspostavljenog Odlukom 1350/2007/EZ Europskog parlamenta i Vijeća od 23. listopada 2007. Program je započeo 1. siječnja 2008. i završio 31. prosinca 2013. Na temelju članka 13. stavka 1. Odluke o Programu Komisija jednom godišnje izvješćuje Odbor za programe u području zdravstva o svim djelovanjima i projektima koji se financiraju iz Programa te o tome obavješćuje Europski parlament i Vijeće. Ovo je izvješće u skladu s tim zahtjevom. U njemu se donose pojedinosti o proračunu za 2013. i njegovoj provedbi. U Prilogu 1. popratnom Radnom dokumentu službi naveden je niz primjera ključnih aktivnosti financiranih u okviru programa, najviše od 2009. do 2013., iz kojih su proizišli bitni rezultati. Tablice u kojima su navedene pojedinosti o svim sufinanciranim aktivnostima i postignutim ugovorima nalaze se u prilozima od 2. do 10.

Iz programa, čiji ukupni proračun iznosi 321 500 000 EUR, proizišao je širok raspon instrumenata financiranja radi ostvarenja ciljeva programa. Oni su obuhvaćali: aktivnosti sufinancirane s nadležnim tijelima država članica („zajedničke aktivnosti”), projekte, sufinanciranje za konferencije i bespovratna sredstva za poslovanje koja posebno služe za potporu nevladinim organizacijama i mrežama, izravne sporazume s međunarodnim organizacijama, javnu nabavu i druge aktivnosti.

Drugi Program u području zdravstva bio je glavni instrument za provedbu Strategije EU-a za zdravlje i njime se pridonijelo ostvarivanju ciljeva strategije EU 2020. za pametan i održiv rast. Glavni je cilj programa bilo nadopuniti i podržati politike država članica te im osigurati dodanu vrijednost, kao i pridonijeti povećanju solidarnosti i napretka u Europskoj uniji zaštitom i promicanjem ljudskog zdravlja i sigurnosti te poboljšanjem javnog zdravlja. Taj je cilj podijeljen na tri pojedinačna cilja:

– poboljšanje zdravstvene sigurnosti građana,

– promicanje zdravlja, uključujući smanjenje zdravstvenih nejednakosti,

– stvaranje i širenje informacija i znanja o zdravlju.

Rad na postizanju triju glavnih ciljeva

U okviru svakog cilja sufinancirane su različite aktivnosti.

U području zdravstvene sigurnosti izbijanja bolesti ne poštuju granice. Stoga je bitno osigurati da su države i zajednice diljem EU-a dobro pripremljene za reagiranje na zarazne i nezarazne bolesti. Tomu se pridonijelo programom. U pogledu drugog cilja, demografske promjene, a posebno starenje, veliki su izazovi za svako europsko društvo. Države članice i EU uspjeli su programom pridonijeti promicanju zdravlja i smanjenju zdravstvene nejednakosti, uključujući pružanje potpore povećanju broja zdravih godina života i promicanje zdravog starenja. Na primjer, programom se pomoglo:

omogućavanju boljeg razumijevanja problema mladih ljudi, a posebno žena, koji počinju pušiti,

podizanju svijesti o kardiovaskularnim bolestima i dijabetesu,

provedbi pregleda za rano otkrivanje raka vrata maternice i raka debelog crijeva te

razvoju internetskog izvora informacija o rijetkim bolestima na svjetskoj razini.

Za ostvarivanje trećeg cilja programom se pomoglo stvaranju sinergija i poboljšanju dokaza za kreiranje politika razvojem i prijenosom informacija i znanja o zdravlju diljem EU-a. Provedeni su projekti za potporu inovacija u zdravstvu, uključujući u pogledu poboljšanja razumijevanja načina uspostave elektroničke zdravstvene evidencije te u pogledu uvođenja personalizirane medicine.

Osim toga, programom se pridonijelo pripremi, razvoju i provedbi aktivnosti EU-a u području zdravstvene politike. Financirane su aktivnosti usmjerene na provedbeno zakonodavstvo, primjerice u područjima kontrole duhana i tvari ljudskog podrijetla, na zdravstvene nejednakosti, kao potpora strategiji Komisije za „Solidarnost u zdravlju: smanjivanje zdravstvenih nejednakosti u EU-u”, te na prekogranične zdravstvene prijetnje i prava pacijenata u prekograničnoj zdravstvenoj skrbi.

Naposljetku, u području zdravstvenih usluga, pristupom visokokvalitetnoj i sigurnoj zdravstvenoj skrbi te pouzdanim znanstvenim savjetima i procjenom rizika pridonosi se sigurnosti pacijenata u EU-u. Programom se poduprlo nekoliko aktivnosti u pogledu tih tema, kao i rad znanstvenih odbora.